b'\n_START_ARTICLE_\nM\xc4\xabm\n_START_PARAGRAPH_\nM\xc4\xabm (arab. \xd9\x85\xd9\x8a\xd9\x85\xe2\x80\x8e, m\xc4\xabm) on arabialaisen kirjaimiston 24. kirjain, joka \xc3\xa4\xc3\xa4nnet\xc3\xa4\xc3\xa4n [m] ja kirjoitetaan itsen\xc3\xa4isess\xc3\xa4 muodossa \xd9\x85. Se vastaa heprealaisen kirjaimiston kirjainta mem (\xd7\x9e)._NEWLINE_Arabialaista kirjaimistoa k\xc3\xa4ytet\xc3\xa4\xc3\xa4n hyvin erilaisissa kieliss\xc3\xa4 ja sen kirjoitusasussa ja \xc3\xa4\xc3\xa4nt\xc3\xa4myksess\xc3\xa4 on runsaasti kielikohtaista vaihtelua, mutta m\xc4\xabm-kirjaimen muoto ja \xc3\xa4\xc3\xa4nneasu ei juuri muutu. M\xc4\xabm kirjoitetaan ja \xc3\xa4\xc3\xa4nnet\xc3\xa4\xc3\xa4n samalla tavalla muun muassa arabiassa, persiassa, urdussa, pand\xc5\xbeabissa, pa\xc5\xa1tussa, sindhiss\xc3\xa4 ja kurdissa._NEWLINE_Muiden arabialaisten kirjainten tavoin m\xc4\xabmin kirjoitusasu riippuu ymp\xc3\xa4r\xc3\xb6ivist\xc3\xa4 kirjaimista. Sanan alussa ja sellaisten kirjainten j\xc3\xa4lkeen, joita ei liitet\xc3\xa4 seuraavaan kirjaimeen, m\xc4\xabm kirjoitetaan muodossa \xd9\x85\xd9\x80 (esim. \xd9\x85\xd8\xad\xd9\x85\xd8\xaf\xe2\x80\x8e, Mu\xe1\xb8\xa5ammad). Sanan keskell\xc3\xa4 edelt\xc3\xa4v\xc3\xa4\xc3\xa4n ja seuraavaan kirjaimeen liitettyn\xc3\xa4 m\xc4\xabmin kirjoitusasu on \xd9\x80\xd9\x85\xd9\x80 (esim. \xd8\xa3\xd8\xad\xd9\x85\xd8\xaf\xe2\x80\x8e\xe2\x80\x8e, \xe2\x80\x99A\xe1\xb8\xa5mad), ja sanan lopussa se kirjoitetaan \xd9\x80\xd9\x85 (esim. \xda\xa9\xd8\xb1\xdb\x8c\xd9\x85\xe2\x80\x8e, Kar\xc4\xabm).'